钦定古今图书集成/明伦汇编/闺媛典/第026卷 > 屠应竣妻项氏
## 钦定古今图书集成/明伦汇编/闺媛典/第026卷 > 屠应竣妻项氏

按《嘉兴县志》：“项氏，襄毅公女孙，归屠康僖子谕德应
竣。康僖捐馆，项孝事其姑。姑尝遘疾垂殆，氏割股和
羹以进，病遂愈。应竣受秩受封宜人。生五子：孟元、仲律、仲行、叔方、叔章。而夫亡，氏竭意课子，弗少姑息。仲
律释褐春官令弋阳氏训以事上忠，临下惠，宁拙毋
巧，罔隳家声，为先人羞。自后诸子入仕者，咸遵是训。”
叔方暨孙谦，后先成进士。孟元以谦贵受封。仲行子
蒙、叔章子大壮，俱领乡荐。氏每泣曰：“我长汝父五年，
恨汝父不同一见也。”自幼至老，动中矩矱，子孙咸以
为式。年八十馀，疾作，诸医束手。孙大壮密割股和粥
食之得效。